Neuvoston lausunto,

annettu 12 päivänä helmikuuta 2002,

Yhdistyneen kuningaskunnan tarkistetusta lähentymisohjelmasta vuodesta 2000-2001 vuoteen 2006-2007

(2002/C 51/06)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ANTAA SEURAAVAN LAUSUNNON:

Neuvosto tarkasteli 12 päivänä helmikuuta 2002 Yhdistyneen kuningaskunnan tarkistettua lähentymisohjelmaa, joka kattaa ajanjakson vuodesta 2000-2001 vuoteen 2006-2007. Ohjelmassa ennustetaan julkisen talouden alijäämäksi 0,2 prosenttia suhteessa BKT:hen vuonna 2001-2002, 1,1 prosenttia vuonna 2002-2003 ja 1,3 prosenttia vuonna 2003-2004, kunnes alijäämä supistuu 1 prosenttiin suhteessa BKT:hen ohjelmakauden kahtena viimeisenä vuotena, 2005-2006 ja 2006-2007. Neuvosto pitää asianmukaisena, että ohjelmassa korostetaan makrotalouden vakauden vaalimista, jota tuetaan terveellä raha- ja finanssipolitiikalla ja rakenneuudistusten jatkamisella.

Ohjelma perustuu makrotaloudellisiin puitteisiin, joissa BKT:n kasvu on 2,25 prosenttia vuosina 2001 ja 2002 ja kiihtyy 3 prosenttiin vuonna 2003 ennen kuin palaa 2,5 prosentin trendikasvuun vuonna 2004. Neuvosto pitää makrotalousennusteita ja 2,5 prosentin trendikasvuoletusta realistisina. Julkista taloutta koskevat ennusteet perustuvat ohjelmassa lisäksi varovaisuussyistä alhaisempaan trendikasvuoletukseen, 2,25 prosenttiin.

Inflaation ja korkojen osalta Yhdistynyt kuningaskunta täyttää edelleen hyvin lähentymisperusteen. Neuvosto toteaa, että inflaatiotavoitteiden rahapoliittinen kehys, jonka yhteydessä korkojen muuttamista koskeva toiminnallinen vastuu on annettu Englannin keskuspankille, on ollut keskeinen edellytys alhaisten inflaatio-odotusten takaamiselle. Neuvosto toteaa, että nykyisen politiikan puitteissa ohjelmassa ennustetaan Yhdistyneen kuningaskunnan saavuttavan inflaatiotavoitteen ohjelmakaudella. Yhdistynyt kuningaskunta on täyttänyt pitkiä korkoja koskevan lähentymisperusteen jo jonkin aikaa. Tämä auttaa vahvistamaan Yhdistyneen kuningaskunnan vakauteen tähtäävän talouspolitiikan uskottavuutta. Neuvosto suosittaa, että Yhdistynyt kuningaskunta jatkaa vakauteen tähtäävää politiikkaa valuuttakurssivakauden varmistamiseksi, mikä puolestaan auttaisi vakaan taloudellisen toimintaympäristön vahvistamisessa.

Julkisen talouden rahoitusaseman odotetaan kuluvana vuonna 2001-2002 olevan lähellä tasapainoa niin nimellisesti kuin suhdannekorjattunakin, joten se täyttää vakaus- ja kasvusopimuksen vaatimukset. Neuvosto toteaa kuitenkin, että vuodeksi 2002-2003 ennustetaan hieman yli 1 prosentin alijäämää suhteessa BKT:hen; se pysyisi suunnilleen saman tasoisena koko ohjelmakauden ajan vuoteen 2006-2007. Noin 1 prosentin alijäämä suhteessa BKT:hen syntyy nyt vuotta aikaisemmin kuin edellisessä lähentymisohjelmassa, mikä johtuu suurelta osin tilapäisistä taloudellisista tekijöistä (joita ovat muun muassa aiemmin ennustettua pienempi BKT ja rahoitusyhtiöiden pienemmät voitot). Neuvosto panee merkille, että keskipitkällä aikavälillä tämä 1 prosentin alijäämä suhteessa BKT:hen säilyy ennusteissa niin nimellisenä kuin suhdannekorjattunakin, koska pohjana on käytetty hyvin varovaista 2,25 prosentin vuotuista trendikasvuennustetta vuodesta 2003-2004 eteenpäin ja koska on pyritty lisäämään julkisten investointien vähäistä määrää - mitä ehdotettiin vuoden 2001 jäsenvaltioiden ja yhteisön talouspolitiikan laajoissa suuntaviivoissa. Kun otetaan huomioon erittäin varovaiseen kasvuennusteeseen perustuva jatkuva, noin 1 prosentin alijäämä suhteessa BKT:hen, neuvosto muistuttaa vakaus- ja kasvusopimuksen mukaisista vaatimuksista, jotka ovat "lähellä tasapainoa tai ylijäämäinen keskipitkällä aikavälillä". Siksi neuvosto rohkaisee hallitusta kiinnittämään huomiota julkisen talouden rahoitusaseman jokaiseen heikkenemiseen, joka uhkaa viedä rahoitusaseman kauemmas vakaus- ja kasvusopimuksen tavoitteista, ja ryhtymään tarvittaessa korjaustoimiin. Neuvosto pitää myönteisenä sitä, että julkisen velan osuus bruttokansantuotteesta on alhainen ja vähenemässä. Velka suhteessa BKT:hen vähenee vuoden 2000-2001 40 prosentista jopa 36,3 prosenttiin vuonna 2006-2007.

Neuvosto toteaa, että ohjelmassa arvioidaan julkisen talouden pitkän aikavälin näkymiä ja kuvataan politiikkaa, jolla ikääntymisen vaikutukset voidaan pitää mahdollisimman pieninä. Neuvoston mielestä Yhdistynyt kuningaskunta, jonka velka suhteessa BKT:hen on pieni ja pienenee edelleen, pystyy hyvin selviytymään väestön ikääntymisen seurauksista, ja pitää tervetulleena sitä, että julkinen talous on kestävä nykyistä politiikkaa jatkamalla.

Neuvosto pitää ohjelmaan sisältyviä rakenneuudistuksia hyvinä. Se toteaa tyytyväisenä, että edistys talousuudistuksissa auttanee nostamaan tuottavuutta ja turvaamaan työmarkkinoiden lisäparannukset.

(1) EYVL L 209, 2.8.1997.